Bos días. Damos comezo á sesión. A orde do día está publicada no Boletín Oficial do Parlamento de Galicia, polo que non procedemos á súa lectura. Xustificou inasistencia a este pleno a deputada dona Paula Vázquez Verao. Antes procede que gardemos un minuto de silencio en lembranza de don Raúl Fernández Fernández, que, como ben saben, foi compañeiro noso e faleceu recentemente.
Agora entramos no desenvolvemento da orde do día. Prestación de promesa ou xuramento de acatar e gardar fidelidade á Constitución e ao Estatuto de autonomía de Galicia dunha nova deputada
Como punto preliminar procedemos á prestación de promesa ou xuramento de acatar e gardar fidelidade á Constitución e ao Estatuto de autonomía de Galicia da nova deputada, dona Jackeline Elizabeth Fernández Macías. Dando cumprimento ao previsto no artigo 7.3 do Regulamento, procede solicitar a prestación de promesa ou xuramento de acatar e gardar fidelidade á Constitución e ao Estatuto de autonomía á nova deputada. Segundo o procedemento, a fórmula é a de contestar "si, prometo", ou "si, xuro" á pregunta desta presidencia. Prégolle responda dende o escano á pregunta que lle vou formular. Pómonos en pé, por favor. Dona Jackeline Elizabeth Fernández Macías, ¿promete ou xura acatar e gardar fidelidade á Constitución e ao Estatuto de Galicia?
Si, xuro.
Grazas. Unha vez prestado, neste caso, xuramento, adquire a condición plena de deputada. Benvida ao Parlamento. [[Aplausos.]] Designación de senadoras ou senadores representantes da Comunidade Autónoma de Galicia, en conformidade co artigo 165.1 do Regulamento do Parlamento de Galicia
Agora, como punto único deste Pleno, corresponde a designación de senadoras ou senadores representantes da Comunidade Autónoma de Galicia. Iniciado o procedemento para a designación de senadoras ou senadores en representación da Comunidade Autónoma de Galicia, por acordo da Mesa e da Xunta de Portavoces do 18 de xuño de 2019, o número de senadores ou senadoras que hai que designar é de tres, conforme o disposto no artigo 10.1 do Estatuto de autonomía de Galicia. A súa distribución, feita en proporción da representación das distintas forzas políticas existentes na Cámara, determina que ao Grupo Parlamentario Popular de Galicia lle corresponde a proposta de dous candidatos ou candidatas e ao Grupo Parlamentario de En Marea lle corresponde un. Rematado o prazo de presentación das propostas, a Mesa, na reunión do 21 de xullo de 2019, acordou admitir a trámite as propostas dos grupos parlamentarios e designar candidata e candidatos para senadores ou senadora. A elección efectuarase por papeleta, conforme o disposto no artigo 91 do Regulamento de Galicia. Na papeleta repartida ao efecto figuran os nomes da candidata e dos candidatos propostos para marcar cunha aspa o recadro da candidata ou dos candidatos aos que presten o seu apoio. De non marcar ningún recadro, considérase voto en branco, e de introducirse algunha emenda riscada ou calquera outra adición, declararíase voto nulo. Procédase, polo tanto, ao reparto das papeletas. [[Pausa.]] Xa están repartidas todas as papeletas, polo tanto, comezaremos a votación —pechen as portas, por favor—, que se fará por chamamento efectuado por parte da secretaria da Mesa, dona Raquel Arias Rodríguez. Prégolles ao vicepresidente primeiro e á vicesecretaria que se sitúen onde a urna para a recollida das papeletas. Señora secretaria, pode proceder ao chamamento das súas señorías.
Grazas, presidente.
¿Exerceron todos os deputados e deputadas o dereito a voto? [[Asentimento.]] Grazas. Procedemos ao reconto.
O resultado do escrutinio é o seguinte: Votos a favor de D. José Manuel Sande García, do G. P. de En Marea, 62; votos a favor de D. Jesús Vázquez Abad, do G. P. Popular de Galicia, 62; votos a favor de Dª Elena Muñoz Fonteriz, do G. P. Popular de Galicia, 62; votos en branco, 8. Acadado o apoio da Cámara, queda designada e designados senadora e senadores representantes da Comunidade Autónoma de Galicia para a lexislatura número XIII do Senado: dona Elena Muñoz Fonteriz, don José Manuel Sande García e don Jesús Vázquez Abad. Polo tanto, dámoslles a noraboa, por suposto, e remata aquí a sesión ordinaria. Advírtolles que levantaremos a sesión e continuamos co desenvolvemento do outro pleno que procede a continuación.